**ДО**

**ГАЛИЧКА НИКОЛОВА**

**ОБЩИНСКИ СЪВЕТНИК**

**ЧРЕЗ**

**АКАД. ХРИСТО БЕЛОЕВ, ДТН**

**ПРЕДСЕДАТЕЛ НА ОБЩИНСКИ СЪВЕТ**

**РУСЕ**

***На Ваш №ОбС-771/20.06.2024 г.***

**ОТНОСНО:** *Проблеми с паркирането в централна градска част (ЦГЧ) на гр. Русе*

**УВАЖАЕМА ГОСПОЖО НИКОЛОВА,**

В Община Русе, с вх. №06-01-159/20.06.2024 г. постъпи питане от Вас относно проблеми с паркирането в централна градска част (ЦГЧ) на гр. Русе.

Във връзка с горното Ви информирам за пореден път, че разработването на Генерален план за организация на движението (ГПОД) е на фаза окончателен проект и е въпрос на няколко месеца, същият да бъде приет. На база ГПОД се разработват проекти за всякакъв вид зони, които дават регламента за ползване на паркоместата в тях, както от живущите, така и от работещите и приходящите граждани. Тези проекти съдържат вертикалната и хоризонталната сигнализация, която следва да бъде изпълнена съобразно законовите разпоредби на съществуващата нормативна база.

На настоящият етап въвеждането на промени в постоянната организация на движението без проекти е незаконосъобразно и неоснователно. Ярък пример за това е Определение на ВАС № 7678 от 20.06.24 г., с което съдът отменя въведената нова постоянна организация на движението по бул. „Витоша“, бул. „Патриарх Евтимий“ и ул. „проф. Фритьоф Нансен“ в гр. София чрез разчертаване на нова пътна маркировка, поставяне на пътни знаци, преградни съоръжения и т.н. Основният мотив на съда е липсата на актуален генерален план за организация на движението. Собственикът или администрацията, управляваща пътя в качеството на възложител по смисъла на Закона за устройство на територията, възлага изготвянето на проекти за организация и безопасност на движението по пътищата и отговаря за изпълнението и поддържането на организацията на движение в съответствие с тези проекти.

След като няма ГПОД, според ВАС е налице неоснователно извършване на действия по въвеждане на нова постоянна организация на движението.

По отношение на водената кореспонденция, Ви уведомявам, че се извършват действия по уточняване на параметрите на зоната за сигурност около сградата на Съдебната палата с ГД „Охрана“, което ще бъде от полза при възлагане на проектирането.

Предложението на собствениците на имоти в ЦГЧ ще бъде внесено за разглеждане на заседание на Общинската комисия по безопасност на движението по пътищата, след изясняване на обхвата на охраняемата зона извън сградата на съда.

Относно паркирането на места за хора с увреждания над разрешеното време по Наредба №18 на Общински съвет-Русе, Ви информирам, че съгласно чл.17, ал.3 от същата „Времетраенето за еднократно паркиране в платената зона е почасово, но не повече от 3 часа. Времетраенето важи и за ползване на безплатно паркомясто от хора с трайни увреждания в зоните за платено паркиране.“ След изтичане на установеното време следват предвидените глоби и принудителни мерки.

За периода от 01.01.2024г. до настоящият момент на ул. „Църковна независимост“ са съставени 59 бр. фишове за неправилно паркиране, а на ул. „Райко Даскалов“ - 36 бр. фишове.